JayJayThrowThrow/commonwealth-wiki-mix huggingface dataset:
Nominatief

Die Nominatief (van die Latynse casus nominativus – nominatiewe naamval) is 'n naamval van 'n selfstandige naamwoord wat oor die algemeen die onderwerp van 'n werkwoord aandui teenoor die voorwerp of ander werkwoordargumente.

Die nominatief is die gewone, natuurlike vorm (meer tegnies, die mins gemerkte) van sekere woordsoorte, soos selfstandige naamwoorde, byvoeglike naamwoorde, voornaamwoorde en minder gereeld telwoorde en deelwoorde, en dui soms nie enige spesiale verhouding met ander woordsoorte aan nie. Daarom is die nominatief in sommige tale ongemerk, dit is, die vorm van die stam, met geen verbuigings nie; alternatiewelik kan daar gesê word dat dit met 'n zero morfeem gemerk is. Verder, in meeste tale met 'n nominatiewe naamval, is die nominatief die lemma; dit wil sê, dit is die een wat gebruik word om 'n woord aan te haal, dit in 'n woordeboek te lsy en so voorts.

Nominatiewe naamvalle word onder meer in Duits, Latyn, Yslands en Oudengels aangetref. Afrikaans en Engelse behou steeds sommige nominatiewe voornaamwoorde, teenoor die akkusatief of oblique case: Ek (akkusatief, my), hy (akkusatief, hom) jy (akkusatief, jou) en sy (akkusatief, haar), maar ons (akkusatief, ons), en hulle (akkusatief, hulle).

Die term "nominatiewe naamval" word die mees behoorlik gebruik in die bespreking van nominatief-akkusatiewe tale, soos Latyn, Grieks, en meeste moderne Wes-Europese tale.

In aktief-statiewe tale is daar 'n naamval wat soms nominatief genoem word wat die mees gemerkte naamval is, en wat gebruik word vir die onderwerp van 'n oorganklike werkwoord of 'n vrywillige onderwerp van 'n onoorganklike werkwoord, maar nie vir 'n onvrywillige onderwerp van 'n onoorganklike werkwoord nie; aangesien sulke tale 'n betreklike nuwe studieveld is, is daar geen standaardnaam vir die naamval nie.
Subjektiewe Naamval

Sommige skrywers van Engels gebruik die term subjektiewe naamval in plaas van nominatief, om aandag te vestig op die verskille tussen die "standaard" generiese nominatief en die manier waarop dit in Engels gebruik word.

In die algemeen, waar die term subjektiewe naamval gebruik is, word die akkusatief en datief gesamentlik die objektiewe naamval genoem. Dit is moontlik in Engels en Afrikaans omdat die twee naamvalle saamgesmelt het; daar is geen oorblywende voorbeelde waar die akkusatief en die datief in vorm onderskeibaar is nie, hoewel hulle funksies wel nog verskillend is. Die genitief word dan gewoonlik die besit-vorm genoem en word baie keer nie as 'n selfstandige naamwoord naamval as sulks gesien nie; Afrikaans en Engels het in die stelsel slegs twee naamvalle, die subjektief en die objektief. Die siening is 'n oorvereenvoudiging maar dit is didakties nuttig.
Eksterne skakels

*
* Nominative Case In Russian


Kategorie:Morfologie (taalkunde)
Kategorie:Naamvalle
Druk

duimnael|Die druk in 'n band word gemeet

Druk is 'n intensiewe fisiese grootheid van termodinamiese stelsels.
Druk word gewoonlik uitgedruk as 'n krag wat oor 'n oppervlakte uitgeoefen word en kan wiskundig as volg uitgedruk word:


P = \frac{F}{A}\ \mbox{of}\ P = \frac{dF}{dA}


waar:
: P die druk is,
: F die krag is,
: A die oppervlakte is.

Die afgeleide SI-eenheid van druk is die Pascal. In terme van eenheidsimbole:

: \text{Pa} = \frac{\text{N}}{\text{m}^2} = \frac{\text{kg} \cdot \text{m} / \text{s}^2}{\text{m}^2} = \frac{\text{kg}}{\text{m} \cdot \text{s}^2}
Drukomskakelings

Die volgende is alles 1 atmosfeer druk:


# Sommige bronne gebruik 33.19 vt H2O (@ 4 °C)
# Sommige bronne gebruik 10.2 m H2O (@ 4 °C)
Atmosferiese druk vs hoogte bo seespieël

Die atmosferiese druk as 'n funksie van hoogte bo seespieël is die volgende:

: P = 101.325 (1 - 2.25577 \times 10^{-5} H)^{5.25588}

waar:

: P = atmosferiese druk in kPa
: H = Hoogte bo seevlak in m

Kyk ook barometriese formule.
Absolute- en meterdruk

Meterdruk is die druk wat 'n meter meet. Byvoorbeeld, indien die druk in jou motorband 200 kPa (2 bar) is, is dit die meterdruk. Om te onderskei, word 'n "(g)" (vir gauge) agter die eenhede geskryf. Dus, 200 kPa meterdruk word ook geskryf as 200 kPa(g).

Absolute druk is omgewingsdruk + meterdruk. Die omgewingsdruk by seevlak is 101.325 kPa. As jou banddruk by seevlak 200 kPa(g) is, dan is die absolute druk in jou band 101.325 + 200 = 301.325 kPa(a). Indien jy nou na Pretoria ry waar die hoogte bo seespieël 1 339 m is, en die atmosferiese druk 101.325×(1 – 2.25577×10-5×(1339))5.25588 = 86.2 kPa, dan verhoog jou banddruk na 101.325 + 200 – 86.2 = 215.1 kPa. Dus, alhoewel jy geen addisionele lug in jou band gepomp het nie, het jou banddruk verhoog.

Daarom is dit baie belangrik om jou fiets se wiele af te blaas as jy jou fiets met 'n vliegtuig vervoer: Indien jou fiets 'n padfiets is, en jy pomp dit gewoonlik teen 700 kPa, is jou absolute banddruk by seevlak 700 + 101 = 801 kPa(a). Indien 'n vliegtuig 10000 meter hoog vlieg, is die lugdruk 101.325×(1 – 2.25577×10-5×(10000))5.25588 = 26.4 kPa. Dus verhoog die banddruk in jou fiets se band na 700 + 101.325 – 26.4 = 774 kPa(g). Dit mag genoeg wees om die band te bars.

Nog 'n voorbeeld is, indien jy in Pretoria woon en by die see gaan vakansie hou, sal jy opmerk dat jou sjampoebottel ingeduik is as jy by die see kom. Dit is omdat die meterdruk van die bottel verminder het.
Bylaag A: Drukomskakelingsberekeninge
kgf/cm2 → Pa

kgf staan vir kilogram-krag.
1 kgf = 9.80665 Newton (kyk Swaartekragversnelling)

Verder, as \frac{N}{m^2} = Pa, dan:

:: 1 \frac{kgf}{cm^2} \times \frac{9.80665 \ N}{1 \ kgf} \times \left ( \frac{100 \ cm}{1 \ m} \right )^2 = 98066.5\frac{N}{m^2} = 98066.5 \ Pa =
98.0665 \ kPa
Kyk ook

* Pascal (eenheid)
* Barometriese formule
Verwysings

Kategorie:Fisika
Kategorie:Stromingsleer
Brandstofinspuiting

Brandstofinspuiting is 'n stelsel waarmee brandstof vir vermenging met lug vir 'n binnebrandenjin gelewer word. Dit het die primêre stelsel in voertuigenjins geword, en het die vergasser grootliks vir hierdie doel in die 1980's vervang.

'n Brandstofinspuitstelsel word ontwerp en gekalibreer spesifiek vir die soort brandstof wat dit gaan hanteer: petrol, VPG, etanol, metanol, metaan (aardgas), waterstof of diesel. Die meeste brandstofinspuitstelsels word vir petrol- of dieselaanwendings gebou. Met die bekendstelling van elektroniese brandstofinspuiting het die hardeware vir petrol en diesel dieselfde begin lyk. Elektroniese brandstofinspuiting het dit moontlik gemaak om dieselfde hardeware vir 'n verskeidenheid brandstowwe te gebruik. Vir petrolenjins was vergassers die hoofmetode waarop brandstof tot die enjin toegevoer is. 'n Wye verskeidenheid brandstofinspuitstelsels het egter reeds sedert die vroegste gebruik van die binnebrandmotor bestaan.

Die hoofverskil tussen vergassers en brandstofinspuitings is dat brandstofinspuitings die brandstof atomiseer deur dit deur 'n klein opening onder hoë druk te pomp, terwyl 'n vergasser op die vakuum staatmaak wat deur die luginlaat veroorsaak word namate dit by die enjin ingesuig word.

Die brandstofinspuiter self is slegs 'n spuitstuk en 'n klep: die aandrywing om die brandstof in te spuit, word verder terugwaarts in die brandstoftoevoerstelsel verkry, van 'n pomp of 'n drukhouer.
Sien ook

* Superaanjaer
* Turboaanjaer


Kategorie:Voertuigtegnologie
Noord-Europa

duimnael|Nasa-Satellietbeeld van Noord-Europa
duimnael|Nasa-Satellietbeeld van Skandinawië
duimnael|Noord-Europa soos gedefinieer deur die Verenigde Nasies


duimnael|Noord-Europese tale:


duimnael|'n Nederlandse kaart van Noord-Europa wat 1601 gedruk is

Noord-Europa of Noordelike Europa is 'n term wat verwys na die noordelike deel van Europa waarvan die grense op 'n paar verskillende manier gedefinieer kan word. Die Nordiese Lande:
* Denemarke, Finland, Ysland, Noorweë en Swede, sowel as die outonome gebiede Åland, die Faroëreilande, Jan Mayen en Svalbard. Hoewel polities en histories nou geskakel met Noord-Europa, word die Nordiese gebied Groenland geografies eerder as deel van Noord-Amerika gesien.

saam met 'n seleksie van die volgende wat van definisie tot definisie afhang:
* Die Baltiese lande: Estland, Letland en Litaue.
* Die Britse Eilande: Groot-Brittanje, die Kanaaleilande en die Eiland Man (sien ook Wes-Europa).
* Ierland
* Gebiede wat aan die Oossee of Noordsee is of wat daaraan grens, i.e. Noordwestelike Rusland (insluitend Kaliningrad), Nederland, België, Luxemburg, die noordelike dele van Pole, Duitsland en Frankryk (Nord-Pas-de-Calais).
* Soms word Ingria, Karelië en die Kola-skiereiland ook ingesluit (sien ook Oos-Europa).

Die Verenigde Nasies definieer Noord-Europa as:
* (Finland)
*
*
* (Denemark)
*
*
* Kanaaleilande: en
*
*
*
*
* Svalbard en Jan Mayen (Noorweë)
*
*
*

Voor die 19de eeu is die terme "Nordies" of "Noordelik" algemeen gebruik om Noord-Europa te bedoel in 'n sin wat die Nordiese lande Europese Rusland, die Baltiese lande (op daardie stadium Lyfland en Koerland) en Groenland ingesluit het.

Selfs vroeër toe Europa deur die Middellandse Seegebied oorheers is (i.e. die Romeinse Ryk), is alles wat nie naby die See was nie as Noord-Europa gesien, insluitend Duitsland, die Lae Lande en Oostenryk. Hierdie betekenis word vandag not in sekere omstandighede gebruik soos wanneer daar van die Noordelike Renaissance gepraat word.
Verwysings
Eksterne skakels

Kategorie:Gebiede van Europa
Sweedse Taalraad

Die Sweedse Taalraad (Sweeds: Språkrådet) is die hoof regulatoriese liggaam vir die bevordering en ontwikkeling van die Sweedse taal. Die raad word deels deur die Sweedse regering befonds en het semi-amptelike status. Die raad voer beheer oor die taal uit deur die publikasie van verskeie boeke met aanbevelings oor spelwyse en grammatika sowel as boeke oor taalkunde wat vir 'n algemene gehoor bedoel is. Die verkope van die boeke word gebruik om die werksaamhede van die raad te help befonds.

Die Sweedse Taalraad bestaan uit ander organisasies wat 'n belang het by die Sweedse taal, soos die Sweedse Akademie en die Sweedse Uitsaaikorporasie. 'n Aantal organisasies wat joernaliste, onderwysers, skrywers, akteurs en vertalers verteenwoordig word ook ingesluit.

Die raad publiseer sedert 1965 die kwartaallikse vaktydskrif Språkvård (letterlik "Taalbewaring"), wat artikels publiseer oor die gebruik en ontwikkeling van die Sweedse taal, lesers beantwoord oor spelwyse en grammatika sowel as die verskaffing van riglyne oor die gebruik van Sweeds in verskillende omstandighede. Dit het tans meer as 6 500 intekenaars.
Geskiedenis

Die Sweedse Taalraad se wortels lê in die poging om beheer te vestig oor die amptelike taalgebruik onder die Nordiese lande. Die eerste idees van 'n gesamentlike Nordiese projek het in die 1930's opgeduik en het gelei tot 'n Deense organisasie vir Nordiese taalontwikkeling wat in 1941 gestig is. Die idee van pan-Nordiese samewerking is in die wiele gery deur die betrokkenheid van al die Nordiese lande behalwe Swede by die Tweede Wêreldoorlog. Op 3 Maart 1944 het 'n groep van 16 organisasies die stigtingsvergadering bygewoon van wat toe Nämnden för svensk språkvård ("Die Komitee vir Sweedse Taalontwikkeling") genoem is.

Om finansiële probleme te bekamp is die raad in 1973 herorganiseer en is die huidige naam aangeneem. Die regering het ook die toekoms van die raad verseker deur die finansiering van vier personeellede te waarborg. Die regeringsbefondsing het intussen gestyg en is nie meer beperk tot die aantal lede nie, maar deur die behoeftes van die raad. Sedert die regering verantwoordelikheid vir finansies aanvaar het, het dit ook die reg om die voorsitter en die hoof van die sekretariaat aan te stel.
Eksterne skakels

* Språkrådet
* 'n Opsomming van die raad se status en doelwitte in Engels
* Boeke wat onlangs deur die raad gepubliseer is

Kategorie:Sweeds
Kategorie:Taalowerhede
Pous Sagarias

Sagarias was die 91ste pous van die Rooms-Katolieke Kerk.
Biografie

Pous Sagarias is van Griekse afkoms, gebore in Kalabrië die seun van Polichronius. Op 10 Desember 741 volg hy Pous Gregorius III op en regeer tot sy dood op 15 Maart 752. Hy word opgevolg deur Pous Stefanus (II) wat slegs 3 dae geleef het na sy verkiesing en nooit in die amp bevestig is. Tot 1961 is Stefanus (II) wel as wettige pous erken, maar is in die jaar deur die Rooms-Katolieke Kerk van die register geskrap, iets wat al die latere pouse met die naam Stefanus se nommering verander het. Pous Sagarias is toe verder opgevolg deur nog 'n pous Stefanus, naamlik Pous Stefanus II (III). Die naam ‘Sagarias’ kom uit Hebreeus en beteken 'God gedenk'.
Pontifikaat

Tydens die pontifikaat van Sagarias het die Rooms-Katolieke Kerk 'n moeilike tyd belewe. Sy voorganger se ooreenkoms met die hertog van Spoleto het nie die Pouslike stede teen die Lombarde beskerm nie en die pous het direk met Liutprand die koning van die Lombarde onderhandel. Die pous het 'n groot invloed op Liutprand en sy opvolger Ratchis gehad.

Die gesag van die Europese heersers het sterk afgeneem sodat die pous feitlik die belangrikste heersers was, maar sonder militêre mag. Die Lombarde het Rome weer bedreig en die pous het hulp nodig gehad. In 751 besluit die Franke om hulle swak koning Childerik III te vervang met Pepyn III die Korte, seun van Karel Martèl. Op die manier het die pous 'n sterk bondgenoot bekom wat sy opvolger Pous Stefanus II in 753 kom help het in die stryd teen die Lombarde.

In sy betrekkinge met die Ooste was die pous minder suksesvol. Die pous het die ikonoklasme van keiser Konstantyn V van Bisantium sterk afgekeur en verhoudings het versleg. Toe die keiser se swaer Artabasdus 'n staatsgreep uitvoer het die pous hom as keiser erken. Dit was 'n fout. Konstantyn het sy swaer gou oorwin en weer keiser geword.

Op teologiese gebied het die pous 'n konsilie belê wat in 745 vasgestel het dat die aartsengel Uriël nie vereer mag word soos Rafaël, Migael en Gabriël nie, omdat hy slegs in die Apokriewe boek 3 (of 4) Esra voorkom.
Verering

Pous Sagarias word as heilige vereer in die Rooms-Katolieke Kerk. Sy feesdag is op 15 Maart.
Bibliografie

* Davis, R. (2001) Book of the Pontiffs (English Translation of the Liber Pontificalis) Liverpool University Press. ISBN 0-85323-545-7
* Duff, Eamon. Saints and Sinners: A History of the Popes, Yale University Press, 2001. bl. 62–63. ISBN 0-300-09165-6
* Maxwell-Stuart, P. G. Chronicle of the Popes: The Reign-by-Reign Record of the Papacy from St. Peter to the Present, Thames & Hudson, 2002, bl. 47. ISBN 0-500-01798-0.
* Migne, Jaques Paul. Patrolog. lat., lxxxix. p. 917 – 960. Briewe en dekrete.
Eksterne skakels

*
*
Nota

Saamgestel en vertaal uit die Nederlandse, Engelse, Duitse en Franse wikipedia.
Opvolging

|}


Kategorie:Geboortes in 679
Sagarias
Kategorie:Mense in die 8ste eeu
Sagarias
Kategorie:Sterftes in 752
Bepaaldheid

Bepaaldheid in grammatika is 'n eienskap van naamwoordfrases en onderskei tussen entiteite wat spesifiek en identifiseerbaar is in 'n gegewe konteks (bepaalde naamwoordfrase) en entiteite wat nie is nie (onbepaalde naamwoordfrases).

Daar bestaan heelwat wisseling in die uitdruk van bepaaldheid in verskillende tale. In sommige tale, soos Afrikaans, word 'n bepaalde (die) of onbepaalde ('n) lidwoord gebruik om bepaaldheid aan te dui. In die algemeen kan 'n lidwoord vrye vorm hê, 'n frasale klitikum wees, of 'n affiks (toevoeging) tot die selfstandige naamwoord om die bepaalde naamwoordfrase te merk. Voorbeelde sluit in:

* Vrye vorm: Afrikaans die seun;
* Frasale klitikum: soos in Baskies: Cf. emakume ("vrou"), emakume-a (vrou-LIDWOORD: "die vrou"), emakume ederr-a (vrou mooi-LIDWOORD: "die mooi vrou")
* Selfstandige naamwoord affiks: soos in Roemeens: om ("man"), om-ul (man-LIDWOORD: "die man"); om-ul bun (man-LIDWOORD goed: "die goeie man")
* Voorvoegsel op beide selfstandige naamwoord en byvoeglike naamwoord: Arabies al-kitāb al-kabīr الكتاب الكبير met twee voorkomste van al- (BEPAALD-boek BEPAALD-groot, letterlik, "die boek die groot")

Germaanse, Romaanse, Keltiese, Semitiese, en hulptale het gewoonlik 'n bepaalde lidwoord, wat soms as 'n postposisie gebruik word. Baie ander tale het nie 'n bepaalde lidwoord nie. Sommige voorbeelde daarvan is Chinees, Japannees, Fins, en die Slawiese tale behalwe Bulgaars en Macedonies. Indien nodig, mag sulke tale bepaaldheid aandui deur ander meganismes soos aanwysende voornaamwoorde.

Bepaaldheid koppel dikwels met die merk van naamvalle in sekere sintaktiese kontekste. In heelwat tale verkry direkte voorwerpe duidelike merke slegs wanneer dit bepaald is. In Turks byvoorbeeld, word die direkte voorwerp in die sin adamları gördüm ("Ek het die mans gesien") gemerk met die agtervoegsel -ı om bepaaldheid aan te dui. Die gebrek aan die agtervoegsel sou beteken dat die direkte voorwerp onbepaald sou wees ("Ek het mans gesien").

In Serwo-Kroaties, en tot 'n mindere mate in Sloweens, kan bepaaldheid morfologies uitgedruk word op prenominale byvoeglike naamwoorde. Die verkorte vorm van die byvoeglike naamwoord word geïnterpreteer as onbepaald (nov grad "'n nuwe stad"), terwyl die lang vorm bepaald en/of spesifiek is (novi grad "die nuwe stad, 'n sekere nuwe stad").

In Japannees, 'n taal wat selfstandige naamwoord funksies met postposisies aandui, kan die onderwerpmerker (wa) bepaaldheid insluit. Byvoorbeeld, "uma wa" kan beteken "die perd", terwyl "uma ga" kan beteken "'n perd".

In sommige tale affekteer die bepaaldheid van die voorwerp die oorganklikheid van die werkwoord.
Bronnelys

*
* Hawkins, J.A. (1978) Definiteness and indefiniteness: a study in reference and grammaticality prediction. London:Croom Helm.
*Lyons, Christopher (1999) Definiteness. Cambridge University Press.


Kategorie:Taalkunde
Woordeskat

Die woordeskat van 'n taal verwys na die algehele versameling woorde waaroor die taal beskik. Dit kan ook gebruik word om na die versameling woorde wat deur 'n skrywer gebruik word te verwys (vergelyk ryk woordeskat) of die versameling woorde wat deur 'n persoon verstaan word of wat die persoon waarskynlik sal gebruik om nuwe sinne mee saam te stel.

Woordeskat-toetse vorm 'n integrale komponent van intellektuele meting in sielkunde. Daar is bevind dat woordeskatvlakke konsekwent algehele intellektuele funksie en opvoedingsprestasie aandui.

Woordeboeke kan ingespan woord om onbekende woorde na te slaan en sodoende 'n persoon se woordeskat uit te brei.


Kategorie:Taalkunde
Bar

Die bar is 'n eenheid van druk. Dit is nie 'n SI-eenheid nie maar word aanvaar vir gebruik met die SI-eenhede. Die bar word steeds gereeld gebruik om druk in uit te druk omdat dit byna gelyk is aan atmosferiese druk.
Definisie

Die bar, desibar en millibar word as volg gedefinieer:
* 1 bar = 100 kPa (kilopascal)
* 1 dbar = 0.1 bar = 10 kPa
* 1 mbar = 0.001 bar = 0.1 kPa = 1 hPa

(Een pascal is een newton per vierkante meter)
Oorsprong

Die woord bar vind sy oorsprong in die Griekse woord βάρος (baros) wat gewig beteken. Die amptelike simbool is bloot "bar".

Die bar en die millibar is deur Sir Napier Shaw in 1909 bekendgestel en internasionaal in 1929 in gebruik geneem.
Eksterne skakels

*

Kategorie:Eenhede
Solenoïed

duimnael|300px|regs|'n Solenoïed
duimnael|300px|regs|Magnetiese veld deur 'n solenoïed opgewek

'n Solenoïed is 'n draadspoel. In fisika verwys die term solenoïed na 'n draadspoel wat dikwels om 'n metaalkern gewikkel is en 'n magnetiese veld laat ontstaan wanneer 'n elektriese stroom daardeur vloei. Solenoïede is belangrik omdat hulle beheerde magnetiese velde kan skep en as elektromagnete gebruik kan word. Die begrip solenoïed verwys spesifiek na 'n magneet wat ontwerp is om 'n eenvormige magnetiese veld in 'n volume in ruimte te skep.

In ingenieurswese kan die begrip solenoïed ook verwys na 'n verskeidenheid oorvormer-toestelle wat energie na lineêre beweging omskakel. Die begrip word dikwels gebruik om na 'n solenoïed aangedrewe klep te verwys, wat 'n geïntegreerde toestel is met 'n elektromeganiese solenoïed wat of 'n hidrouliese- of pneumatiese klep aan te dryf of 'n skakelaar wat 'n spesifieke soort relê is wat 'n elektromeganiese solenoïed gebruik om 'n elektriese skakelaar aan te dryf; die aansitter solenoïede in motorvoertuie is 'n voorbeeld van 'n lineêre solenoïed wat die knormoer aan die vliegwielrat verbind tydens die aansitproses.
Bronne

* solenoid. (2008). Encyclopædia Britannica. Deluxe Edition. Chicago: Encyclopædia Britannica.


Kategorie:Elektromagnetisme
Dieselenjin

duimnael|links|'n Moderne Mercedes-dieselenjin
duimnael|Die eerste dieselenjin van 1893
duimnael|Dieselkragopwekker op 'n olietenkskip

'n Dieselenjin is 'n binnebrandmotor wat die Dieselsiklus benut. Dit is in 1892 deur die Duitse ingenieur, Rudolf Diesel uitgevind en was gebaseer op die warm gloeikop-ontwerp en is gepatenteer op 23 Februarie 1893.

Dieselenjins gebruik die kompressie-ontstekingsmeganisme, 'n proses waardeur die brandstof ingespuit word nadat die lug saamgepers is in die verbrandingskamer en veroorsaak dat die brandstof selfontbrand. In teenstelling daarmee gebruik petrolenjins die Otto-siklus waar die brandstof met die lug vermeng word voordat die mengsel saamgepers en ontsteek word met behulp van 'n vonkprop.
Omstredenheid oor die patent

Terwyl Rudolf Diesel erken word as die uitvinder van die dieselenjin, het Herbert Akroyd Stuart en Charles Richard Binney reeds 'n kompressie-ontstekingsenjin gepatenteer wat ontwerp was om met steenkoolstof te werk. Die erkenning vir die uitvinding hang dus grootliks daarvan af of die ontsteking van 'n petroleumgebaseerde brandstof die uitstaande kenmerk is. Diesel se patent aansoek (No. 7241) is in 1892 ingedien. Herbert Akroyd Stuart en Charles Richard Binney het egter reeds 'n patent (No. 7146) in 1890 verkry met die titel "Improvements in Engines Operated by the Explosion of Mixtures of Combustible Vapour or Gas and Air" (Verbeteringe in enjins wat werk deur die ontploffing van mengsels van brandbare dampe of gas en lug). Akroyd-Stuart het die eerste kompressie-ontstekingsenjins wat met olie gewerk het in Bletchley in Engeland in 1891 gebou en die regte aan Richard Hornsby & Sons gelisensieer, wat teen Julie 1892, vyf jaar voor Diesel se prototipe, 'n werkende dieselenjin vir die Newport Sanitary Authority gebou het.
Sien ook

* Turbodiesel
Verwysings

Kategorie:Enjins
Kategorie:Voertuigtegnologie
Krimpen aan den IJssel

Krimpen aan den IJssel is 'n munisipaliteit en dorp in die Nederlandse provinsie Zuid-Holland, met 'n bevolking van sowat 29 000 in 2022 en 'n oppervlakte van sowat 9 km².

Krimpen aan den IJssel lê in die noordweshoek van die Krimpenerwaard-streek in die ooste van die provinsie, waar die riviere Lek en Hollandse IJssel mekaar raak.

Die munisipaliteit is deel van die Metropoolregio Rotterdam-Den Haag.
Plekke

;Dorp:
* Krimpen aan den IJssel

;Gehuggies
* Boveneind (gedeeltelik)
* De Noord ('n baie klein stukkie)
Naburige munisipaliteite
Verwysings
Eksterne skakels

* Amptelike webwerf
* Plaatsengids (beskrywing)
* AlleCijfers (statistiek)


links|duimnael|Hervormde kerk



Kategorie:Nedersettings in Zuid-Holland
Robert Bosch GmbH

duimnael|links|Kenteken by Bosch se Hoofkantoor
Robert Bosch GmbH is 'n gediversifiseerde tegnologiemaatskappy wat in 1886 deur Robert Bosch tot stand gebring is in Stuttgart, Duitsland.

Robert Bosch GmbH is die wêreld se grootste verskaffer van voertuigonderdele en het besigheidsverhoudings met bykans alle motorvervaardigers ter wêreld. Bosch se hoofkantoor is in Gerlingen naby Stuttgart geleë. Franz Fehrenbach is op 1 Julie 2003 as voorsitter aangestel.

Die Bosch-groep bestaan uit meer as 275 filiaalmaatskappye.
Statistiek

Die Bosch-groep wat bedrywig is op die gebied van motorvoertuig- en nywerheidstegnologie, verbruikersgoedere en boutegnologie het in die 2006-boekjaar verkope van € 43.7 miljard aangeteken.

Die maatskappy se hoofmededingers in die mark vir motorvoertuigonderdele is: Delphi Corporation, Visteon, DENSO Corporation en Continental AG.

In 2004 was Robert Bosch GmbH 17de op die lys van maatskappye waaraan die meeste patente toegeken is met 'n totaal van 907 patente. In 2003 was hulle in die 20ste plek met 758 patente en in 2002 was hulle 23ste met 683 patente.
Verwysings

Kategorie:Duitse maatskappye